Cubanske båtflyktninger drakk blod og urin for å overleve
Elleve av dem døde under flukten fra øya, forteller overlevende som denne uken ankom Miami i USA. Det var totalt 32 flyktninger på den hjemmelagede båten som satte ut fra Cuba i august. Motoren på båten brøt sammen, og båten drev i tre uker i Det karibiske hav. Elleve av flyktningene døde om bord, og seks personer er fortsatt savnet etter at de la på svøm fra båten. 15 personer ble reddet da båten ble oppdaget av mexicanske fiskere. Etter et kort opphold i Mexico, ble flere av de overlevende gjenforent med familie i USA, blant annet i Miami, hvor mange tusen eksilcubanere bor. - Jeg er glad jeg overlevde, men det var noe som ingen skal måtte oppleve, sier Alain Izquierdo om ferden, i trygghet hos sin onkel og tante i Miami. Flyktningene sa de reiste fra Cuba grunnet den økonomiske situasjonen på øya. De hadde som mål å nå Mellom-Amerika, for deretter å ta seg videre inn i USA.
Cubanske båtflyktninger forteller at de drakk sitt eget blod og sin egen urin for å overleve da motoren på båten deres brøt sammen i Det karibiske hav.